BMT maxsus ma'ruzachisi O‘zbekistonga kelyapti. U adliya tizimi mustaqilligini baholaydi

BMT maxsus ma'ruzachisi Diyego Garsiya-Sayan 2019 yil 19-25 sentabr kunlari hukumat sudya va advokatlar mustaqilligi va yurist kasbida erkin faoliyat yuritilishi sohasida qabul qilgan choralarni baholash maqsadida rasmiy tashrif bilan O‘zbekistonda bo‘ladi. Bu haqda O‘zbekistondagi BMT vakilligi xabar qilmoqda.
«Tashrifim davomida sud-huquq sohasidagi islohotlarning sudyalar mustaqilligi va hokimiyatlar ajratilganligi kabi prinsiplarga mosligini baholash maqsadida hukumat bilan konstruktiv muloqot o‘rnatish niyatidaman, - dedi Garsiya-Sayan. - Adliya tizimi doirasida sudyalar, prokurorlar va advokatlar o‘z kasbiy faoliyatini erkin olib borish imkoniyatiga ega bo‘lishlari va vazifalarini bajarish chog‘ida har qanday tahdid, ishlariga aralashuv yoki bosimdan ham qonunda, ham amalda muhofazalangan bo‘lishlari lozim».
Sudyalar kengashlari sudlar mustaqilligi va avtonomligini kafolatlashda muhim ahamiyatga ega. 
«2017 yilda Sudyalar Oliy kengashi mustaqil, sudlar mustaqilligini mustahkamlash va muhofaza qilish borasida keng vakolatlarga ega organ sifatida barpo etilganini ma'qullayman va sudyalarni tanlash, lavozimga tayinlash, malakalarini oshirish va intizomiy choralar ko‘rish uchun mas'ul ushbu organning salohiyatini oshirish borasida amaliy tavsiyalar berishni istar edim.
Shuningdek, men yuridik kasbda mustaqil faoliyat olib borishni, xususan, Advokatlar uyushmasining hukumat va boshqa ijroiya organlaridan mustaqil ekanligini ta'minlovchi huquqiy kafolatlar mavjudligini ham baholamoqchiman», – dedi Garsiya-Sayan 
U hozirda yuridik kasb va bu kasb egalarining mustaqilligi va izchilligini ta'minlab himoyalashda hayotiy ahamiyatga ega advokatlar uyushmalariga bag‘ishlangan mavzuli hisobot e'lon qilgan.
Tashrif davomida BMT eksperti hukumat va qonun chiqaruvchi hokimiyat rasmiylari, shuningdek sudyalar, prokurorlar va advokatlar bilan uchrashadi. U, shuningdek, fuqarolik jamiyat, olimlar, BMT agentliklari, donorlar va diplomatik jamoa bilan ham uchrashadi.
Tashrif yakunida, 2019 yil 25 sentabr, chorshanba kuni Garsiya-Sayan dastlabki kuzatmalarini taqdim qilish maqsadida matbuot anjumani o‘tkazadi. 
Maxsus ma'ruzachi natijalar va tavsiyalarni o‘z ichiga olgan to‘liq ma'ruzani Jyenevadagi Inson huquqlari kengashiga 2020 yil iyun oyida taqdim etadi.